ประเทศเอสวาตินี

| ราชอาณาจักรเอสวาตินี Umbuso weSwatini (สวาซี) Kingdom of Eswatini (อังกฤษ) |
| --- | --- |
   ธงชาติ    ตราแผ่นดิน  
คำขวัญ:  "Siyinqaba" (สวาซิ) "เราคือป้อมปราการ" "เราคือความลับ" "เราซ่อนตัวเองเอาไว้" "เราคือผู้ทรงพลัง"
เพลงชาติ:  "อึนกูลุนกูลูอึมนีกาตีเวตีบูซีโซเตมาสวาตี" "โอ้พระเจ้า ผู้ประทานพรแก่ชาวสวาซี'" 
ที่ตั้งของ ประเทศเอสวาตินี  (น้ำเงินเข้ม)ในสหภาพแอฟริกา  (น้ำเงินอ่อน)
เมืองหลวง:   อึมบาบานี (บริหาร)  โลบัมบา (นิติบัญญัติ)  26°30′S 31°30′E﻿ / ﻿26.500°S 31.500°E﻿ / -26.500; 31.500
เมืองใหญ่สุด: อึมบาบานี
ภาษาราชการ: สวาซี อังกฤษ
กลุ่มชาติพันธุ์ : 84% สวาซี 10% ซูลู 3% ยุโรป
ศาสนา : 89.3% คริสต์ —88.8% โปรเตสแตนต์ —0.5% นิกายอื่น ๆ 7.4% ไม่มีศาสนา 2.2% ไม่ได้บอก 0.5% ความเชื่อท้องถิ่น 1.2% อื่น ๆ
การปกครอง: รัฐเดี่ยวแบบสมบูรณาญาสิทธิราชย์

• อึงเกวญามา : สมเด็จพระราชาธิบดีอึมสวาตีที่ 3
• อึนดโลวูกาตี : สมเด็จพระราชินีอึนตอมบี
• นายกรัฐมนตรี : Russell Dlamini
 
สภานิติบัญญัติ: รัฐสภา
• สภาสูง: วุฒิสภา
• สภาล่าง: สภาผู้แทนราษฎร
เป็นเอกราชจากสหราชอาณาจักร

• ได้รับเอกราช : 6 กันยายน ค.ศ. 1968
• เป็นสมาชิกสหประชาชาติ : 24 กันยายน ค.ศ. 1968
• รัฐธรรมนูญฉบับปัจจุบัน : ค.ศ. 2005
• เปลี่ยนชื่อ : 19 เมษายน ค.ศ. 2018
 
พื้นที่
• รวม: 17,364 ตารางกิโลเมตร (6,704 ตารางไมล์) (อันดับที่ 153)
• แหล่งน้ำ (%): 0.9
ประชากร
• พ.ศ. 2560 ประมาณ:  (อันดับที่ 155)
• สำมะโนประชากร ค.ศ. 2017: 1,093,238
• ความหนาแน่น: 68.2 ต่อตารางกิโลเมตร (176.6 ต่อตารางไมล์) (อันดับที่ 135)
จีดีพี (อำนาจซื้อ) : ค.ศ. 2021 (ประมาณ)
• รวม: 10.463 พันล้านดอลลาร์สหรัฐ
• ต่อหัว: 9,186 ดอลลาร์สหรัฐ
จีดีพี (ราคาตลาด) : ค.ศ. 2021 (ประมาณ)
• รวม: 4.211 พันล้านดอลลาร์สหรัฐ
• ต่อหัว: 3,697 ดอลลาร์สหรัฐ
จีนี (ค.ศ. 2015):  49.5 สูง
เอชดีไอ (ค.ศ. 2019):  0.611 ปานกลาง · อันดับที่ 138
สกุลเงิน:   ลีลังเกนี (SZL)  รันด์ (ZAR) 
เขตเวลา: UTC+2 (เวลามาตรฐานแอฟริกาใต้)
ขับรถด้าน: ซ้าย
รหัสโทรศัพท์: +268
โดเมนบนสุด: .sz
เว็บไซต์ www.gov.sz
เอสวาตินี (สวาซิ: eSwatini, ออกเสียง [ɛswáˈtʼiːni]; อังกฤษ: Eswatini, ออกเสียง: /ˌɛswɑːtˈiːni/) มีชื่อทางการว่า ราชอาณาจักรเอสวาตินี (สวาซิ: Umbuso weSwatini; อังกฤษ: Kingdom of Eswatini) และยังคงรู้จักกันในภาษาอังกฤษและในอดีตว่า สวาซีแลนด์ (อังกฤษ: Swaziland, ออกเสียง: /ˈswɑːzilænd/; เปลี่ยนชื่ออย่างเป็นทางการใน ค.ศ. 2018) เป็นประเทศที่ไม่มีทางออกสู่ทะเลในภูมิภาคแอฟริกาใต้ มีอาณาเขตทางตะวันออกเฉียงเหนือติดต่อกับประเทศโมซัมบิก ส่วนทางเหนือ ตะวันตก และใต้ติดต่อกับประเทศแอฟริกาใต้ ด้วยระยะทางจากเหนือจรดใต้ไม่เกิน 200 กิโลเมตร (120 ไมล์) และจากตะวันออกจรดตะวันตก 130 กิโลเมตร (81 ไมล์) เอสวาตินีจึงเป็นหนึ่งในประเทศที่มีขนาดเล็กที่สุดในทวีปแอฟริกา
ประชากรของประเทศประกอบด้วยกลุ่มชาติพันธุ์สวาซีเป็นหลัก ภาษาที่ใช้แพร่หลายคือภาษาสวาซี (siSwati) ชาวสวาซีก่อตั้งอาณาจักรของตนในช่วงกลางคริสต์ศตวรรษที่ 18 ภายใต้การนำของพระเจ้าอึงกวาเนที่ 3 ชื่อประเทศและกลุ่มชาติพันธุ์มาจากพระนามของพระเจ้าอึมสวาตีที่ 2 พระมหากษัตริย์ในคริสต์ศตวรรษที่ 19 ที่ทรงขยายและรวมดินแดนสวาซีเป็นปึกแผ่น เขตแดนในปัจจุบันได้รับการกำหนดขึ้นใน ค.ศ. 1881 ในสมัยลัทธิอาณานิคมในทวีปแอฟริกา หลังจากสงครามบูร์ครั้งที่สอง ราชอาณาจักรสวาซีแลนด์ตกเป็นรัฐในอารักขาของอังกฤษตั้งแต่ ค.ศ. 1903 จนกระทั่งได้รับเอกราชในวันที่ 6 กันยายน ค.ศ. 1968 ในเดือนเมษายน ค.ศ. 2018 ได้มีการเปลี่ยนชื่อประเทศจาก ราชอาณาจักรสวาซีแลนด์ ไปเป็น ราชอาณาจักรเอสวาตินี เพื่อสะท้อนถึงชื่อที่ใช้กันทั่วไปในภาษาสวาซี
ประเทศนี้ปกครองด้วยระบอบสมบูรณาญาสิทธิราชย์ภายใต้การปกครองของสมเด็จพระราชาธิบดีอึมสวาตีที่ 3มาตั้งแต่ ค.ศ. 1986 มีการจัดการเลือกตั้งทุก 5 ปี เพื่อกำหนดเสียงข้างมากในรัฐสภาและวุฒิสภา รัฐธรรมนูญฉบับปัจจุบันได้รับการประกาศใช้ใน ค.ศ. 2005 งานประเพณีที่สำคัญที่สุดของประเทศคือพิธีระบำกกหรือ อุมลางกา ในเดือนสิงหาคม/กันยายน และระบำราชันหรือ อิงวาลา ในเดือนธันวาคม/มกราคม
เอสวาตินีเป็นประเทศกำลังพัฒนาและถูกจัดเป็นประเทศรายได้ปานกลางระดับล่าง เป็นสมาชิกสหภาพศุลกากรแอฟริกาตอนใต้และตลาดร่วมแอฟริกาตะวันออกและใต้ โดยมีคู่ค้าหลักในภูมิภาคคือแอฟริกาใต้ สกุลเงินลีลังเกนีของเอสวาตินีถูกผูกค่าเงินไว้กับสกุลเงินรันด์ของแอฟริกาใต้เพื่อรักษาเสถียรภาพทางเศรษฐกิจ คู่ค้ารายใหญ่นอกภูมิภาคของเอสวาตินีคือสหรัฐ และสหภาพยุโรป การจ้างงานส่วนใหญ่ของประเทศนั้นมาจากภาคเกษตรกรรมและภาคการผลิต นอกจากนี้เอสวาตินียังเป็นสมาชิกของสมาคมพัฒนาการแอฟริกาตอนใต้, สหภาพแอฟริกา, เครือจักรภพแห่งประชาชาติ และสหประชาชาติ
ประชากรของประเทศเผชิญกับปัญหาสุขภาพที่สำคัญคือเอชไอวี/เอดส์และวัณโรค (ในระดับที่น้อยกว่า) มีการประมาณว่าประชากรผู้ใหญ่ร้อยละ 26 ติดเชื้อเอชไอวี ณ ค.ศ. 2018 เอสวาตินีมีการคาดหมายคงชีพสั้นที่สุดเป็นอันดับที่ 12 ของโลก โดยอยู่ที่ 58 ปี ประชากรของประเทศอยู่ในวัยหนุ่มสาว โดยมีอายุมัธยฐานอยู่ที่ 20.5 ปี และประชากรที่มีอายุ 14 ปีหรือต่ำกว่ามีจำนวนร้อยละ 37.5 ของประชากรทั้งหมดของประเทศ อัตราการเติบโตของประชากรในปัจจุบันอยู่ที่ร้อยละ 1.2